C 195/2

KOMISIJAS PAZIŅOJUMS

Apritē 2021. gadā esošo kvotu kopskaita publicēšana tirgus stabilitātes rezerves vajadzībām ES emisijas kvotu tirdzniecības sistēmas ietvaros, kura izveidota saskaņā ar Direktīvu 2003/87/EK, un 2013.–2020. gada periodā neiedalīto kvotu skaita publicēšana

(2022/C 195/02)

1. IEVADS

Padome un Eiropas Parlaments 2015. gadā pieņēma lēmumu izveidot tirgus stabilitātes rezervi (1) ES emisijas kvotu tirdzniecības sistēmas (ETS) ietvaros, kas izveidota ar Direktīvu 2003/87/EK (2). Tirgus stabilitātes rezerve uzsāka darbību 2019. gada janvārī. Tās mērķis ir nepieļaut, ka ES oglekļa tirgus darbojas ar lielu strukturālu kvotu pārpalikumu, kas saistīts ar risku, ka tas neļaus ES ETS dot nepieciešamo investīciju signālu, lai izmaksefektīvā veidā sasniegtu ES emisiju samazināšanas mērķrādītāju. Tāpat tās mērķis ir uzlabot ES ETS noturību saistībā ar nelīdzsvarotību starp piedāvājumu un pieprasījumu, lai nodrošinātu ES oglekļa tirgus sakārtotu darbību.

Minētajā lēmumā ir noteikts, ka, sākot no 2017. gada, Komisija katru gadu līdz 15. maijam publicē apritē esošo kvotu kopskaitu. Šis skaits nosaka, vai daļa izsolīšanai paredzēto kvotu būtu jāieskaita rezervē vai jāatbrīvo no rezerves.

Komisija 2021. gada 12. maijā publicēja apritē 2020. gadā esošo kvotu kopskaitu, kas bija aptuveni 1,58 miljardi kvotu (3). Kvotu skaits, kas laikposmā no 2021. gada 1. septembra līdz 2022. gada 31. augustam jāieskaita rezervē, bija 378 905 382.

Šis paziņojums ir sestā publikācija tirgus stabilitātes rezerves vajadzībām un attiecas uz 2021. gadu. Tajā norādīts apritē esošo kvotu kopskaits, kā arī detalizēti izklāstīts, kā šis skaits ir aprēķināts saskaņā ar Lēmuma (ES) 2015/1814 1. panta 4. punktu. Šajā publikācijā tiks noteikts kvotu skaits, kas jāieskaita rezervē laikā no 2022. gada septembra līdz 2023. gada augustam.

2. TIRGUS STABILITĀTES REZERVES DARBĪBA

Tirgus stabilitātes rezerve darbojas automātiski, kad apritē esošo kvotu kopskaits ir ārpus iepriekš noteikta diapazona. Saskaņā ar Lēmuma (ES) 2015/1814 1. panta 5. punktu kvotas ieskaita rezervē, ja apritē esošo kvotu kopskaits pārsniedz 833 miljonu kvotu robežvērtību. Saskaņā ar Lēmuma (ES) 2015/1814 1. panta 6. punktu kvotas no rezerves atbrīvo, ja apritē esošo kvotu kopskaits ir mazāks par 400 miljoniem kvotu. Praksē tas nozīmē, ka kvotas tiek ieskaitītas rezervē, samazinot izsolāmo kvotu skaitu, un atbrīvotas no rezerves, nākotnē izsolot papildu 100 miljonus kvotu.

Tāpēc viens no rezerves darbības stūrakmeņiem ir apritē esošo kvotu kopskaita publicēšana, un, pamatojoties uz to, nosaka, vai kvotas ieskaita rezervē vai no rezerves atbrīvo.

ES ETS jaunākās būtiskas pārskatīšanas kontekstā (4) tika ievērojami izmainīta tirgus stabilitātes rezerves darbība. Laikposmā no 2019. līdz 2023. gadam apritē esošo kvotu kopskaita īpatsvars, kas nosaka rezervē ieskaitīto kvotu skaitu, ja tiek pārsniegta 833 miljonu kvotu robežvērtība, uz laiku ir divkāršots no 12 % līdz 24 % saskaņā ar Lēmuma (ES) 2015/1814 1. panta 5. punkta pirmās daļas pēdējo teikumu. Turklāt no 2023. gada vairs nebūs spēkā kvotu skaits, kas tiek turēts tirgus stabilitātes rezervē un pārsniedz iepriekšējā gada izsoļu apjomu.

Tādēļ saskaņā ar Lēmuma (ES) 2015/1814 1. panta 5. punktu, kā arī pamatojoties uz šo paziņojumu, 24 % (5) no apritē esošo kvotu kopskaita ieskaitīs rezervē uz 12 mēnešiem no 2022. gada 1. septembra. Atbilstošu skaitu atskaitīs no dalībvalstu un trīs EEZ EBTA valstu, kā arī Apvienotās Karalistes (saistībā ar elektroenerģijas ražošanu Ziemeļīrijā) izsolāmā apjoma saskaņā ar šo valstu attiecīgajām izsolāmo kvotu daļām. Šajā kontekstā jāatgādina, ka saskaņā ar Lēmuma (ES) 2015/1814 1. panta 5. punkta otro daļu līdz 2025. gada 31. decembrim attiecīgo daļu noteikšanā neņem vērā tās kvotas, kuras Savienībā pārdalītas solidaritātes un izaugsmes nolūkā.

3. NEIEDALĪTO KVOTU SKAITS 2013.–2020. GADA PERIODĀ

2013.–2020. gada periodā ekonomikas dalībniekiem netika iedalītas visas kvotas, kuras sākotnēji bija plānotas kvotu bezmaksas iedalei, un to noteica trīs dažādi iemesli:

1. neizmantotas kvotas no jaunu iekārtu rezerves;

2. samazināta darbības aktivitāte (slēgšana, daļēja apturēšana, ievērojama jaudas samazināšana);

3. kvotas, kas ieturētas no iedales, ņemot vērā Direktīvas 2003/87/EK 10.a panta 5. punktu, jo aprēķini tika balstīti uz pieņēmumu, ka iekārtas varētu uzskatīt par pakļautām oglekļa emisiju pārvirzes riskam, savukārt praksē tas tā nebija.

Neiedalītās kvotas ir vai nu jāieskaita tirgus stabilitātes rezervē saskaņā ar Lēmuma (ES) 2015/1814 1. panta 3. punktu, vai arī jāiekļauj jaunu iekārtu rezervē laikposmam no 2021. līdz 2030. gadam saskaņā ar Direktīvas 2003/87/EK 10.a panta 7. punkta pirmo teikumu.

Neiedalīto kvotu skaits, kas jāieskaita tirgus stabilitātes rezervē un jaunu iekārtu rezervē laikposmam no 2021. līdz 2030. gadam, ir šāds:

— neiedalīto kvotu skaits, kas jāieskaita tirgus stabilitātes rezervē saskaņā ar Lēmuma (ES) 2015/1814 1. panta 3. punktu, ir 886 806 455; tā ir summa, ko iegūst, saskaitot 301 801 477 neiedalītās kvotas no jaunu iekārtu rezerves 2013.–2020. gada periodam saskaņā ar Direktīvas 2003/87/EK 10.a panta 7. punktu un 585 004 978 neiedalītās kvotas no samazinātas darbības aktivitātes saskaņā ar Direktīvas 2003/87/EK 10.a panta 19. un 20. pantu (piemēram, slēgšana, daļēja apturēšana vai ievērojama jaudas samazināšana);

— neiedalīto kvotu skaits, kas jāieskaita jaunu iekārtu rezervē laikposmam no 2021. līdz 2030. gadam saskaņā ar Direktīvas 2003/87/EK 10.a panta 7. punkta pirmo teikumu, ir 131 289 138; šis skaits izriet no 156 289 138 neiedalītām kvotām, kas radušās iekārtu oglekļa emisiju pārvirzes statusa izmaiņu dēļ un no kā atskaitīti 25 miljoni kvotu, kuras jārezervē Grieķijai saskaņā ar Direktīvas 2003/87/EK 10.a panta 9. punktu.

4. APRITĒ ESOŠO KVOTU KOPSKAITS

Saskaņā ar Lēmuma (ES) 2015/1814 1. panta 4. punktu apritē esošo kvotu kopskaits “ir to kvotu kopējais skaits, kuras piešķirtas laikposmā kopš 2008. gada 1. janvāra, ietverot skaitu, kas minētajā laikposmā piešķirts saskaņā ar Direktīvas 2003/87/EK 13. panta 2. punktu, un ar iekārtām dotās tiesības saskaņā ar ES ETS izmantot starptautiskos kredītus attiecībā uz emisijām, kuras radušās līdz minētā konkrētā gada 31. decembrim, no kā atskaitīts ES ETS iekārtu verificēto emisiju kopējais daudzums tonnās laikposmā no 2008. gada 1. janvāra līdz tā paša konkrētā gada 31. decembrim, visas kvotas, kas anulētas saskaņā ar Direktīvas 2003/87/EK 12. panta 4. punktu, un rezervē esošo kvotu skaits.”

Īsāk sakot, apritē esošo kvotu kopskaitu (TNAC), kas attiecas uz ieskaitīšanu tirgus stabilitātes rezervē (TSR) un atbrīvošanu no tās, nosaka, izmantojot šādu formulu:

TNAC = piedāvājums – (pieprasījums + kvotas TSR).

Apritē esošo kvotu kopskaitu nosaka trīs dažādi elementi: pirmkārt, piedāvājumā esošās kvotas kopš 2008. gada 1. janvāra, otrkārt, pieprasījums pēc kvotām (nodoto un anulēto kvotu skaits), treškārt, rezervē esošo kvotu skaits.

Saskaņā ar Direktīvas 2003/87/EK 10. panta 1. punktu tirgus stabilitātes rezerve ir saistīta ar stacionārām iekārtām paredzētām kvotām, tādēļ šajā kontekstā neaplūko aviācijas nozares kvotas un verificētās aviācijas emisijas.

4.1. Piedāvājums

Kvotu piedāvājumu tirgū nosaka dažādi elementi:

— ES ETS 2008.–2012. gada periodā uzkrātās kvotas (6);

— bezmaksas iedalītās kvotas no 2013. gada 1. janvāra līdz 2021. gada 31. decembrim, tai skaitā no jaunu iekārtu rezerves iedalītās kvotas;

— kvotas, kas iekārtām nav iedalītas saskaņā ar Direktīvas 2003/87/EK 10.a panta 7., 19. un 20. punktu un kas tika ieskaitītas tirgus stabilitātes rezervē 2020. gadā atbilstīgi Lēmuma (ES) 2015/1814 1. panta 3. punktam (7): — no šā apjoma ir jāatskaita 50 miljoni neiedalīto kvotu, kas izsolītas Inovāciju fondam saskaņā ar Direktīvas 2003/87/EK 10.a panta 8. punktu (8), — 2021. gada sākumā 200 miljonus kvotu pārskaitīja no tirgus stabilitātes rezerves uz jaunu iekārtu rezervi laikposmam no 2021. līdz 2030. gadam atbilstīgi Direktīvas 2003/87/EK 10.a panta 7. punktam;

— kvotas, kas piešķirtas izsolīšanai laikposmā no 2013. gada 1. janvāra (9) līdz 2021. gada 31. decembrim: — šim apjomam ir jāpieskaita 7 213 787 kvotas, kas 2021. gadā izmantotas elastībai, kā noteikts Eiropas Parlamenta un Padomes Regulas (ES) 2018/842 (10) 6. panta 2. punktā;

— kvotas, kas atskaitītas no izsolāmajiem apjomiem laikposmā no 2014. līdz 2016. gadam, un kvotas, kuras atskaitītas no izsolāmajiem apjomiem laikposmā no 2019. līdz 2021. gadam saskaņā ar Komisijas iepriekšējiem paziņojumiem (11);

— kvotas, ko Eiropas Investīciju banka (EIB) monetizējusi programmas “NER300” vajadzībām;

— starptautisko kredītu izmantošanas tiesības, ko iekārtas izmantojušas attiecībā uz emisijām laikposmā līdz 2020. gada 31. decembrim. Starptautisko kredītu izmantošanas tiesības vairs nav izmantojamas, sākot no 2021.–2030. gada perioda.

ES ETS 2008.–2012. gada periodā uzkrāto kvotu skaits ir 1 749 540 826 (12). Šis “uzkrāto kvotu kopskaits” ir ES ETS 2008.–2012. gada periodā piešķirto kvotu kopskaits, kas nav nodots, lai segtu verificētās emisijas, vai nav anulēts. Kad tiek aprēķināts apritē esošo kvotu kopskaits, šis skaitlis izsaka ES ETS 2013.–2020. gada perioda sākumā apritē esošo kvotu skaitu uz 2013. gada 1. janvāri, un kā tāds tas ir ņemts vērā aprēķinā.

No 2013. gada 1. janvāra līdz 2021. gada 31. decembrim bezmaksas iedalīto kvotu skaits no jaunu iekārtu rezerves ir 7 141 195 439 (13).

Neiedalīto kvotu skaits saskaņā ar Direktīvas 2003/87/EK 10.a panta 7. punktu bija 301 801 477. No šī daudzuma tika atskaitīti 50 miljoni kvotu, kas izsolītas Inovāciju fondam.

Neiedalīto kvotu skaits saskaņā ar Direktīvas 2003/87/EK 10.a panta 19. un 20. punktu bija 585 004 978.

200 miljoni kvotu tika paņemti no tirgus stabilitātes rezerves un ieskaitīti jaunu iekārtu rezervē.

Kā liecina ziņojumi par izsolēm kopējā izsoļu platformā un atsevišķajās platformās (14), no 2013. gada 1. janvāra līdz 2021. gada 31. decembrim izsolīto kvotu skaits (tajā skaitā t. s. “pirmajās” jeb “agrīnajās” izsolēs) ir 6 598 419 287.

Šim apjomam pieskaitīja 7 213 787 kvotu, pamatojoties uz Regulas (ES) 2018/842 6. panta 2. punktu.

Saskaņā ar Lēmuma (ES) 2015/1814 1. panta 2. punktu no izsolāmo kvotu apjomiem 2014.–2016. gadā tika atskaitīti 900 000 000 kvotu.

Saskaņā ar Komisijas iepriekšējiem paziņojumiem (15) no izsolāmo kvotu apjomiem laikposmā no 2019. līdz 2021. gadam atskaitīja 1 095 875 607 kvotas.

Eiropas Investīciju banka (EIB) ir monetizējusi 300 000 000 kvotu programmas “NER300” vajadzībām (16).

Tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2020. gada 31. decembrim, atbilst 497 248 017 kvotām (17).

4.2. Pieprasījums

Pieprasījumu veido iekārtu kopējās verificētās emisijas no 2013. gada 1. janvāra (18) līdz 2021. gada 31. decembrim, kas ir 14 836 567 505 tonnas (19), un tajā pašā periodā anulētās kvotas, kas ir 621 882.

4.3. Tirgus stabilitātes rezervē esošo kvotu skaits

Saskaņā ar Lēmuma (ES) 2015/1814 1. panta 2. punktu no izsolāmo kvotu apjomiem 2014.–2016. gadā atskaitītie 900 miljoni kvotu tika ieskaitīti rezervē, kad tā sāka darboties 2019. gada 1. janvārī.

Atbilstoši Komisijas iepriekšējiem paziņojumiem (20) laikposmā no 2019. gada 1. janvāra līdz 2020. gada 31. decembrim rezervē ieskaitīja 772 749 992 kvotas.

Atbilstoši Komisijas 2020. gada 8. maija paziņojumam (21) laikposmā no 2021. gada 1. janvāra līdz 2021. gada 31. augustam rezervē ieskaitīja 196 823 820 kvotu.

Atbilstoši Komisijas 2021. gada 12. maija paziņojumam laikposmā no 2021. gada 1. septembra līdz 2021. gada 31. decembrim rezervē ieskaitīja 126 301 795 kvotas.

Saskaņā ar Lēmuma (ES) 2015/1814 1. panta 3. punktu 2020. gada beigās rezervē ieskaitīja 301 801 477 kvotas, kas atbilst neiedalīto kvotu skaitam saskaņā ar Direktīvas 2003/87/EK 10.a panta 7. punktu. Rezervē 2020. gada beigās ieskaitīja 585 004 978 kvotas, kas atbilst neiedalīto kvotu skaitam saskaņā ar Direktīvas 2003/87/EK 10.a panta 19. un 20. punktu. Tirgus stabilitātes rezervē 2020. gada beigās ieskaitīto neiedalīto kvotu kopskaits bija 886 806 455 kvotas, kā skaidrots šā paziņojuma 3. daļā.

Atbilstīgi Direktīvas 2003/87/EK 10.a panta 8. punktam tirgus stabilitātes rezervē esošo kvotu skaits tika samazināts par 50 miljoniem kvotu, kuras 2020. gadā tika izsolītas Inovāciju fondam.

Saskaņā ar Direktīvas 2003/87/EK 10.a panta 7. punktu tirgus stabilitātes rezervē esošo kvotu skaits tika samazināts par 200 miljoniem kvotu, kuras tika ieskaitītas jaunu iekārtu rezervē.

Tādējādi laikposmā līdz 2021. gada 31. decembrim rezervē bija 2 632 682 071 kvota.

4.4. Apritē esošo kvotu kopskaits

Ņemot vērā iepriekš minēto, apritē esošo kvotu kopskaits ir 1 449 214 182 kvotas.

5. NOBEIGUMS

Saskaņā ar Lēmumu (ES) 2015/1814 12 mēnešu periodā, proti, no 2022. gada 1. septembra līdz 2023. gada 31. augustam, tirgus stabilitātes rezervē tiks ieskaitītas 347 811 404 kvotas.

Nākamā publikācija būs 2023. gada maijā, un tajā noteiks, cik kvotu rezervē ieskaitāmas no 2023. gada septembra līdz 2024. gada augustam.

Pārskats

Piedāvājums a) Uzkrātās kvotas no 2008.–2012. gada perioda 1 749 540 826 b) Bezmaksas iedalītās kvotas laikposmā no 2013. gada 1. janvāra līdz 2021. gada 31. decembrim, ieskaitot kvotas no jaunu iekārtu rezerves 7 141 195 439 c) Neiedalītās kvotas saskaņā ar Direktīvas 2003/87/EK 10.a panta 7., 19. un 20. punktu 886 806 455 d) No c) apakšpunkta atskaitītās kvotas, kas 2020. gadā izsolāmas Inovāciju fondam -50 000 000 e) No c) apakšpunkta atskaitītās kvotas, kas 2021. gadā ieskaitītas jaunu iekārtu rezervē - 200 000 000 f) No 2013. gada 1. janvāra līdz 2021. gada 31. decembrim izsolīto kvotu kopskaits, ieskaitot “agrīnās” izsoles 6 598 419 287 g) Elastībai izmantotās kvotas saskaņā ar Regulu (ES) 2018/842 7 213 787 h) Kvotas, kas atskaitītas no izsolāmajiem apjomiem laikposmā no 2014. līdz 2016. gadam 900 000 000 i) Kvotas, kas atskaitītas no izsolāmajiem apjomiem 2019.–2021. gadā saskaņā ar Komisijas iepriekšējiem paziņojumiem 1 095 875 607 j) Kvotas, ko Eiropas Investīciju banka monetizējusi programmas “NER300” vajadzībām 300 000 000 k) Starptautisko kredītu izmantošanas tiesības, ko iekārtas izmantojušas attiecībā uz emisijām laikposmā līdz 2020. gada 31. decembrim 497 248 017 Summa (piedāvājums) 18 919 085 631 Pieprasījums (a) ES ETS iekārtu verificēto emisiju daudzums tonnās no 2013. gada 1. janvāra līdz 2021. gada 31. decembrim 14 836 567 505 (b) Kvotas, kas līdz 2021. gada 31. decembrim anulētas saskaņā ar Direktīvas 2003/87/EK 12. panta 4. punktu 621 882 Summa (pieprasījums) 14 837 189 387 Tirgus stabilitātes rezervē esošās kvotas Tirgus stabilitātes rezervē esošo kvotu skaits 2 632 682 071 Apritē esošo kvotu kopskaits 1 449 214 182

(1) Eiropas Parlamenta un Padomes Lēmums (ES) 2015/1814 (2015. gada 6. oktobris) par Savienības siltumnīcefekta gāzu emisijas kvotu tirdzniecības sistēmas tirgus stabilitātes rezerves izveidi un darbību un ar ko groza Direktīvu 2003/87/EK (OV L 264, 9.10.2015., 1. lpp.).

(2) Eiropas Parlamenta un Padomes Direktīva 2003/87/EK (2003. gada 13. oktobris), ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (OV L 275, 25.10.2003., 32. lpp.).

(3) Komisijas paziņojums C/2021/3266 (OV C 187, 17.5.2021., 3. lpp.).

(4) Eiropas Parlamenta un Padomes Direktīva (ES) 2018/410 (2018. gada 14. marts), ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814 (OV L 76, 19.3.2018., 3. lpp.).

(5) Tas nozīmē 2 % mēnesī.

(6) Kvotas, kas piešķirtas ES ETS 2008.–2012. gada periodā un kas netika ne nodotas, lai ar tām segtu verificētās emisijas, ne anulētas, tika “uzkrātas” izmantošanai ES ETS trešā tirdzniecības perioda sākumā (2013.–2020. gads). Šīs kvotas tika dzēstas, un vienlaikus 2013.–2020. gada periodā tika izveidots līdzvērtīgs skaits kvotu. Tādējādi šis skaits atspoguļo precīzu apritē esošo ETS kvotu skaitu ES ETS 2013.–2020. gada perioda sākumā. Sk. https://ec.europa.eu/clima/eu-action/eu-emissions-trading-system-eu-ets/union-registry_en#ecl-inpage-1121 iedaļas “BUJ” punktu “Kas ir kvotu uzkrāšana?”.

(7) Lēmuma (ES) 2015/1814 1. panta 3. punktā ir noteikts, ka “Kvotas, kas nav piešķirtas iekārtām, ievērojot Direktīvas 2003/87/EK 10.a panta 7. punktu, un kvotas, kas nav piešķirtas iekārtām, jo tiek piemērots minētās direktīvas 10.a panta 19. un 20. punkts, 2020. gadā ieskaita rezervē”.

(8) Direktīvas 2003/87/EK 10.a panta 8. punktā ir noteikts, ka “Turklāt ar 50 miljoniem nesadalīto kvotu no tirgus stabilitātes rezerves papildina visus atlikušos ieņēmumus no 300 miljoniem kvotu, kas pieejamas laikposmā no 2013. līdz 2020. gadam saskaņā ar Komisijas Lēmumu 2010/670/ES, un to laikus izmanto [Inovāciju fondam]”.

(9) Te ietilpst arī tā sauktās “agrīnās” izsoles, t. i., 2013.–2020. gada periodā derīgās kvotas, kas izsolītas pirms 2013. gada 1. janvāra.

(10) Eiropas Parlamenta un Padomes Regula (ES) 2018/842 (2018. gada 30. maijs) par saistošiem ikgadējiem siltumnīcefekta gāzu emisiju samazinājumiem, kas dalībvalstīm jāpanāk no 2021. līdz 2030. gadam un kas dod ieguldījumu rīcībā klimata politikas jomā, lai izpildītu Parīzes nolīgumā paredzētās saistības, un ar ko groza Regulu (ES) Nr. 525/2013 (OV L 156, 19.6.2018., 26. lpp.).

(11) Komisijas 2018. gada 15. maija paziņojums C(2018) 2801 (OV C 169, 16.5.2018., 3. lpp.), 2019. gada 14. maija paziņojums C(2019) 3288 (OV C 167, 16.5.2019., 5. lpp.), 2020. gada 8. maija paziņojums C(2020) 2835 (OV C 164, 13.5.2020., 17. lpp.) un 2021. gada 12. maija paziņojums C(2021) 3266 (OV C 187, 17.5.2021., 3. lpp.).

(12) Sk. 2015. gada ziņojumu par oglekļa tirgus darbību, COM(2015) 576.

(13) Pamatojoties uz 2022. gada 1. aprīļa izrakstu no ES darījumu žurnāla (EUTL).

(14) Sk. https://www.eex.com/en/markets/environmental-markets/eu-ets-auctions un https://www.theice.com/marketdata/reports/148.

(15) Sk. 11. zemsvītras piezīmi iepriekš.

(16) 200 milj. kvotu, kas pārdotas 2011. un 2012. gadā, otrajā laidienā 100 milj. kvotu, kas pārdotas 2013. un 2014. gadā, sīkāku informāciju sk.

https://ec.europa.eu/clima/system/files/2016-11/summary_report_ner300_monetisation_en.pdf.

(17) Pamatojoties uz 2022. gada 1. aprīļa izrakstu no EUTL.

(18) Par 2008.–2012. gadā verificētajām emisijām sk. skaidrojumus par uzkrāto kvotu kopskaitu (3.1. punkts).

(19) Dati par kopējām verificētajām emisijām balstās uz 2022. gada 1. aprīļa izrakstu no EUTL, lai ņemtu vērā verificētās emisijas, kas paziņotas līdz 2022. gada 31. martam. Pēc minētās dienas paziņotās emisijas šajā kopskaitā nav atspoguļotas.

(20) Sk. 20. zemsvītras piezīmi iepriekš.

(21) Sk. 21. zemsvītras piezīmi iepriekš.